

Община Николаево, област Стара Загора, гр. Николаево 6190, ул. „Георги Бенковски“ № 9

Телефон 04330 / 2040, e-mail: [obnikolaevo@nikolaevo.net](mailto:obnikolaevo@nikolaevo.net)

Изх. № 05-00-173 / 05.12.2025 г. Вх. № 27-00-333 / 05.12.2025 г.

ДО

ОБЩИНСКИ СЪВЕТ

НИКОЛАЕВО

ДОКЛАДНА ЗАПИСКА

от инж. Константин Руйчев Костов – Кмет на Община Николаево

**Относно:** Приходи от изведени от експлоатация и предадени за скрап В и К системи и съоръжения или части от тях, които представляват активи-публична собственост и даване становище до АВиК.

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

С нарочно писмо с вх. № 12-00-246 от 05.11.2025 г. по описа на деловодството на общината, управителят на „Водоснабдяване и канализация“ ЕООД, град Стара Загора – инж. Радостин Миланов, поставя на разглеждане въпроса за евентуалните ползи - получени от дружеството приходи, реализирани при оползотворяване на изведените от експлоатация и предадени като вторични суровини - за скрап, В и К системи и съоръжения или части от тях, които представляват активи публична общинска собственост, съответно, изисква становището на общината по евентуални претенции в тази връзка.

Съгласно подписания между Асоциацията по водоснабдяване и канализация Стара Загора и „Водоснабдяване и канализация“ ЕООД, гр. Стара Загора, Договор за стопанисване, поддържане и експлоатация на ВиК системите и съоръженията, и предоставяне на водоснабдителни и канализационни услуги от 29.02.2016 г., за В и К Оператора възниква задължението да стопанисва, експлоатира и поддържа активите с дължимата грижа и в съответствие с добрите инженерни практики и плана за стопанисване, експлоатация и поддръжка, както и да поддържа предоставените му активи в състояние, което гарантира предоставянето на Услугите в съответствие с показателите за качество. За изпълнение на своите обществени функции, в съответствие с националното законодателство и с цел превенция и опазване на околната среда, в предприятието на оператора „Водоснабдяване и канализация“ ЕООД е внедрена програма за управление на дейностите по отпадъците, разработена въз основа на действащата нормативна уредба, подзаконовите нормативни документи и следва препоръчителната структура на Указанията за разработване на фирмени програми за управление на отпадъците, като отчита и специфичните фирмени условия за третиране на производствените отпадъци. Дейността на дружеството по управление на отпадъците се документира и докладва чрез водене на отчетни книги и годишни доклади в Националната интегрирана система за отпадъците и се проследява от съответните контролни органи. Съгласно чл. 39, ал. 1 от ЗУО – предаването и приемането на отпадъците от цветни и черни метали (в случая тръби от стомана и чугун), които нямат битов характер се извършва само при наличие на сертификат за произход, издаден от лицата, при чиято дейност се образуват и въз основа на писмен договор. Естеството на отпадъка изисква своевременно му предаване и оползотворяване, поради невъзможността същият да се съхранява временно под охрана, предвид размера и невъзможността за непрекъснато транспортиране.

Законът за управление на отпадъците изисква за правилното третиране и оползотворяване на тези материали, предаването им на лицензирани предприятия, извършващи съответната дейност с този отпадък.

Съгласно чл. 19, ал. 1, т. 4 от Закона за водите, тези активи са изключителна публична общинска собственост. Разпореждането с тях, включително като отпадък - скрап, следва да се осъществи по реда на Закона за общинската собственост, със съответното решение на общинския съвет. Община Николаево отговаря за организирането и управлението само на битовите отпадъци на нейна територия. Отпадъците от дейността на търговското дружество не са битови и тяхното третиране (отчетност, събиране, извозване, обезвреждане (оползотворяване), както и разходите по управление, считаме за ангажимент на дружеството - оператор.  В тази връзка, резонно е общината да не получава ползи /дивиденти/, ако при предаване на отпадъците дружеството генерира приходи.

Предвид гореизложеното и на основание чл. 21, ал. 1, т. 8 от ЗМСМА, предлагам Общински съвет Николаево да вземе следното

**Р Е Ш Е Н И Е :**

I. Предоставените от Община Николаево на оператора „Водоснабдяване и канализация“ ЕООД, град Стара Загора, вписано в ТРРЮЛНЦ с ЕИК:833066300, за стопанисване и поддържане публични общински активи - ВиК системи и съоръжения, които биват извеждани от експлоатация и надлежно бракувани, да се предоставят от собственика Община Николаево на оператора „Водоснабдяване и канализация“ ЕООД, град Стара Загора, безвъзмездно за оползотворяване. Общината да не претендира получаването на насрещна престация и в случаите когато при оползотворяването им, извършено за сметка на оператора, същият генерира приходи.

Приложение: Писмото по текста, с вх. № 12-00-246 от 05.11.2025 г., от управителя на „Водоснабдяване и канализация“ ЕООД, град Стара Загора.

*С уважение,*

ИНЖ. КОНСТАНТИН КОСТОВ,

*Кмет на Община Николаево*

Съгласувал:

*Стефан Анков - юрист*

Изготвил:

*Инж. Станка Грунова - директор на Дирекция „ОДУТ“ и гл. строителен инженер*